**Feljegyzés**

**az alapképzési és mesterképzési szakokra vonatkozó**

**hallgatói elégedettségmérés eredményeinek értékeléséről**

**és a meghozott intézkedésekről**

**2021.**

2021 júniusában az intézetünkhöz tartozó következő szakokról készült hallgatói elégedettségmérés:

* *Magyar osztatlan tanári szak,*
* *Magyar tanári mesterképzés szak*
* *Angol nyelv és kultúra tanára osztatlan tanárképzési szak*

Az egyes szakokra vonatkozó eredményeket a szakfelelősökkel áttekintettem, s levontuk a szükséges következtetéseket. Intézkedésként arról rendelkeztem, hogy az eredmények javítása érdekében, a konkrétan meghatározható területeken a szakfelelősök tájékoztassák az oktatókat is arról, hogy mi a konkrét teendő, illetve megfogalmaztam azt a feladatot, hogy folyamatosan tartanunk kell a kapcsolatot ebben az ügyben, hogy figyelemmel kísérjük a bekövetkezett változásokat, és megtegyük a szükséges aktuális intézkedéseket.

A fenti általános jellegű feladatmeghatározáshoz, pontosításhoz konkretizálásként néhány lényeges konkrétum feltétlenül kiemelendő az elégedettségmérés eredményei, tanulságai és meghozott intézkedések köréből:

A 2021-es hallgatói elégedettségmérés értelmezése, értékelése és a tanulságok levonása után megfogalmazott intézkedési terv

**Magyar osztatlan tanári szak**

A Nyíregyházi Egyetem magyar szakos hallgatóival 2021 júniusában végeztettük el az aktuális hallgatói elégedettségmérési kérdőív kitöltését. Az íveket ebben az évben 6 nappalis hallgató töltötte ki, ami a teljes hallgatói létszám 10%-át jelenti. Ez az arány sajnos megfelel az utóbbi évek csökkenést mutató tendenciájának, ugyanis 2019-ben 9 fő (14,51%), 2018-ban 8 fő (15,68 %) vett részt a felmérésben, ezzel szemben 2017-ben még 17 fő (45,94 %). A kitöltők száma arányos a hallgatói létszám alakulásával. Sajnos nem sikerült teljesíteni az előző felmérésben kitűzött célt, azaz a teljes hallgatói kör bevonását a felmérésbe, amiben továbbra sem vettek részt a levelezős hallgatók (kivéve a mesterszakos hallgatókat). A kitöltők arányának csökkenésében minden bizonnyal az online oktatás is szerepet játszott, a hallgatókat távollétükben nehezebb rávenni bármilyen feladat elvégzésére. 2022-ben hasznos lenne kötelezővé tenni a kérdőív kitöltését minden hallgató számára, mert így általánosabb képet és visszajelzést kapnánk a tanszékek munkájával kapcsolatban.

A kérdőív első két kérdésében a hallgatóktól az oktatás színvonalára voltunk kíváncsiak. A pedagógiai-pszichológiai tárgyak oktatásának színvonalát 1 fő ítélte magas (16,67 %), 3 megfelelő (50 %), 2 (33,33 %) pedig erősen hullámzó színvonalúnak. A 2019-es felmérés eredményivel összevetve stagnáló tendenciáról beszélhetünk, sajnos nem sikerült növekedést elérni, de romlás sem tapasztalható. A szaktárgyakat érintő oktatással kapcsolatos kérdésre adott válaszok eredményei megegyeznek az első kérdésével, 1 fő tartotta magas (16,67 %), 3 fő megfelelő (50 %) és 2 fő (33,33 %) hullámzó színvonalúnak az oktatást.

A hallgatók önértékelését is szolgálja a 4-es kérdés, ami az oktatás révén fejlesztett képességeikre kérdez rá. Itt a hallgatók 3 képességet jelölhettek meg. A legmagasabb értékeket a lexikális tudás és az önálló tanulás kapta (83,33%), ezt követi a gondolkodás, a megszerzett tudás alkalmazása és a kommunikáció (66,67%), a kreativitás, önkifejezés és vitakészség (50%), míg a legalacsonyabb pontszámot a csapatmunka kapta (16,67%). Az értékek a korábbi felmérésekkel összehasonlítva évenként változó arányokat mutatnak, a későbbiekben figyelemmel kell lennünk azokra a kompetenciákra, amik folyamatosan alacsony értékeket kapnak, s ezek fejlesztésére kell koncentrálnunk.

Az oktatók szakmai felkészültségére vonatkozó kérdésekre adott válaszok magasabbak az oktatás színvonalával kapcsolatos eredményeknél, a tanárok felkészültségét pozitívabban ítélik meg a hallgatók, mint az oktatás színvonalát. A pedagógiai-pszichológiai tárgyak esetében az oktatók felkészültségét a megkérdezettek 33,33 %-a (2 fő) ítélte kiemelkedőnek, 50 % (3 fő) megfelelőnek, és egy fő (16,67%) erősen változónak. A szaktantárgyak esetében ezek az értékek magasabbak, 66,67 % (4 fő) kiemelkedőnek, 2 fő (33,33%) pedig erősen változónak tartja tanárainak szakmai felkészültségét.

A tantárgyi követelményrendszerre adott válaszok szerint a pedagógiai-pszichológiai tárgyak követelményei reálisak és arányosak a közvetített tananyaggal (66,67%), egy-egy hallgató szerint viszont magasak, de teljesíthetők (16,67%), valamint nagyon nehezen teljesíthetők (16,67%). A szaktantárgyak esetében a hallgatók azonos arányban ítélték meg a követelmények nehézségi szintjét: magasak, de teljesíthetők (33,33%), magasak, nagyon nehezen teljesíthetők (33,33 %), reálisak és teljesíthetők (33,33%). Ezek az eredmények és a korábbi kérdésekre adott válaszok is azt mutatják, hogy kis értékelő csoport esetén az egyéni képességek nagyobb mértékben tükröződnek a válaszokban.

Az oktatók és hallgatók viszonyára vonatkozó kérdések a szaktantárgyak (4,83) és a pedagógiai-pszichológiai tárgyak esetében (4,67 és 4,17) is magas pontszámot kaptak, ami azt bizonyítja, hogy a hallgatók és oktatók folyamatosan jó, kölcsönös tiszteleten és megbecsülésen alapuló kapcsolatban vannak egymással. Ugyanakkor az előző évi felméréssel összevetve az értékek fél, illetve egy pontos csökkenést mutatnak, ami figyelmeztető jel lehet a jövőre nézve. Nem zárható ki azonban ebben az esetben sem a pandémia okozta távolságtartás és online oktatás hatása.

Az egyetem infrastrukturális feltételeivel kapcsolatos kérdésre adott válaszok alapján a hallgatók közepesnek ítélik meg az intézmény helyzetét. Nagyon jónak ítélték a könyvtári szolgáltatások színvonalát, ami magas (5,33) értékelést kapott, s bár a mi hallgatóinkat nem érinti, de jónak tartják az akadálymentesítés minőségét (4,25). Szintén jó, 4-es pontszámot kaptak a laborok és gyakorlótermek, 3,8-et a jegyzetellátottság. 3,4-re értékelték a tantermek felszereltségét és az oktatástechnikát, 3,2 a számítógépes ellátottság és a gépek elérhetőségének az értékelése, s a legalacsonyabb pontszámot (2,6) az internet-elérhetőség kapta.

A kérdőív egyik kérdése a Tanulmányi és Felvételi Csoport működésével kapcsolatos hallgatói értékelésekre keres választ. A hallgatóktól rendszeresen kapunk visszajelzéseket a TFCs munkájáról, de a felmérés eredményeinek az értékelése a Csoport munkatársainak a feladata.

A pedagógia-pszichológia tárgyak oktatása a Bessenyei György Tanárképző Központ hatásköre, a központ működésére vonatkozó kérdésekre adott válaszok értékelése szintén nem tartozik a feladataink közé.

Az értékelést kitöltő hallgatók közül csak 3 fő (50%) válaszolt az iskolai tanítással kapcsolatos 15-ös kérdésre. Jól szervezettnek és átgondoltnak, kevésbé jónak és rosszul szervezettnek is 1-1 (16,67%) hallgató ítélte a gyakorlatot. Mivel 2019 tavasza óta a hallgatóink nem tudtak részt venni iskolai gyakorlaton az online oktatás miatt, ezek a válaszok kevésbé tűnnek relevánsnak.

A szakvezetővel való együttműködésre vonatkozó kérdésre ketten adtak pozitív választ (33,33 %, kollegiális), egy hallgató pedig nemtörődömnek minősítette az oktatót (16,67%), a többiek nem válaszoltak. A szakmai gyakorlatot vezető mentorral kapcsolatos kérdésekre ketten válaszoltak úgy, hogy az általa vezetett gyakorlat jól szervezett, átgondolt, a vele való kapcsolat pedig kollegiális volt (33,33%), 4 hallgató nem válaszolt a 17-18-as kérdésre.

Végezetül a hallgatók 66,67 %-a (4 fő) szeretne a nálunk szerzett szakképzettséggel elhelyezkedni, mindössze egy fő (16,67 %) adott erre a kérdésre nemleges választ, egy (16,67 %) pedig nem válaszolt.

A pontozásos értékelés mellett 2 hallgató megjegyzéseket és javaslatokat is fűzött a tanszékek oktatóinak a munkájához, valamint a magyar szakos tárgyak tartalmához és követelményrendszeréhez. Ezekben a módszertani kérdések és eljárások folyamatos frissítését javasolták, ami elgondolkodtató és megfontolandó. Az oktatói tudás magas értékelése mellett az oktatás színvonalát alacsonyabbnak tartják, ami a tudás átadásának módszertani hiányosságaiból fakadhat. Fontos feladat az oktatók önfejlesztése ezen a téren. A tananyag összetételét, az elsajátítandó tudás mértékét, valamint a számonkérés módját kritizáló megjegyzések egyéni elképzeléseket és vágyakat tükröznek. Mind az értékelés, mind az oktatás tartalmi kérdéseit a KKK és a TVSz. szabályozza, ami nem teszi lehetővé pl. kollokvium helyett szeminárium tartását, vagy rendszeresen a vizsgával záródó tárgyak megajánlott jeggyel való értékelését. A hallgató által példaként megnevezett más tanszékek és oktatók gyakorlata az említett szabályzatoknak nem mindig felel meg.

**Magyar mesterképzési szak**

Az osztatlan képzésben részt vevő hallgatók mellett az elégedettségi kérdőívet mesterképzéses hallgatók is kitöltötték. A felmérésben 2 hallgató vett részt (11%).

A mesterszakos levelezős hallgatók két vagy négy félévet töltenek az egyetemen, s a képzési forma is más jellegű kapcsolatot alakít ki a hallgató és az oktató, valamint a hallgató és intézmény között. Az oktatás színvonalával kapcsolatos kérdésekre válaszolva mindkét hallgató magas színvonalúnak tartja (100%), amivel egybecseng az oktatók szakmai színvonalának a megítélése is (100%).

A tanulmányaik során fejlesztett egyéni képességek közül mindketten a lexikai tudást jelölték meg (100%), egy-egy jelölést kapott (50%) a gondolkodás, a megszerzett tudás alkalmazása, kreativitás, innováció, csapatmunka, kommunikáció, önkifejezés, vitakészség és a tolerancia.

A követelményrendszert mindkét hallgató magasnak, de teljesíthetőnek ítélte. Ugyancsak maximális pontszámot kapott az oktatók és hallgatók viszonyát vizsgáló két kérdés (6 pont). Jónak (5 pont) ítélték a tanuláshoz kapcsolódó infrastrukturális feltételeket.

A szakvezetővel való együttműködést kollegiálisnak (100%), és az általa szervezett iskolai gyakorlatot jól szervezettnek (100%) tartják. A mentor tevékenységével kapcsolatban ugyanilyen eredmény született, de csak az egyik hallgató válaszolt a kérdésre, valószínűleg csak ő vett részt eddig iskolai tanításon.

Mindkét hallgató szeretne az itt szerzett szakképzettséggel elhelyezkedni (100%).

A levelező képzésben részt vevő hallgatók minden területen pozitívan ítélik meg a szakot, de a kitöltők kis száma miatt ezek az eredmények csak tájékoztató jellegűek számunkra. Itt is figyelembe kell vennünk a nappalis hallgatók által megfogalmazott kritikákat és észrevételeket.